CUPRINS

1. Cadru juridic 3

2. Rezumatul lucrărilor tehnice și a consultării 3

3. Rezumatul rezultatului revizuirii 4

3.1. Introducere 4

3.2. Revizuirea substanțelor prioritare existente 4

3.3. Identificarea unor noi substanțe prioritare 5

3.4. Revizuirea substanțelor din anexa III la Directiva 2008/105/CE 5

3.5. Identificarea măsurilor de control la nivelul UE 6

3.6. Alte rezultate 6

4. Perspective pentru viitoarele revizuiri ale anexei X la Directiva 2000/60/CE 7

CADRU JURIDIC

În temeiul articolului 16 alineatul (4) din Directiva-cadru privind apa (DCA, 2000/60/CE)[1], Comisia revizuiește periodic anexa X, care conține lista substanțelor prioritare în domeniul politicii apei, identificate printre substanțele care prezintă un risc semnificativ pentru sau prin intermediul mediului acvatic. Articolul 16 alineatul (2) stabilește criteriile de identificare a substanțelor prioritare. În plus, în temeiul articolului 16 alineatul (3), Comisia identifică substanțele periculoase prioritare, o subcategorie a substanțelor prioritare caracterizate prin persistență, bioacumulare și toxicitate sau prin faptul că suscită nivel echivalent de îngrijorare.

În temeiul articolului 16 alineatul (6), Comisia prezintă propuneri de măsuri de control pentru reducerea treptată a evacuărilor, emisiilor și pierderilor de substanțe prioritare și pentru stoparea sau eliminarea treptată a emisiilor, evacuărilor și pierderilor de substanțe periculoase prioritare. În articol se stabilește, de asemenea, un termen-limită de 20 de ani pentru a stopa sau a elimina treptat de la data adoptării măsurilor de control.

Lista existentă cu cele 33 de substanțe prioritare a fost instituită prin Decizia nr. 2455/2001/CE[2], modificată prin Directiva 2008/105/CE[3] (DSCM). Aceasta din urmă a stabilit, de asemenea, standardele de calitate a mediului (SCM) pentru toate cele 33 de substanțe prioritare și pentru alți 8 poluanți care au fost deja reglementați la nivelul UE în cadrul legislației existente.

În temeiul articolului 8 din DSCM, Comisia evaluează, printre altele, în cadrul revizuirii anexei X la DCA, substanțele prevăzute în anexa III la directiva respectivă în vederea posibilei identificări ca substanțe prioritare sau substanțe periculoase prioritare. Comisia trebuie să prezinte rezultatul acestei revizuiri Parlamentului European și Consiliului, până în 2011, și să completeze raportul, dacă acest lucru se dovedește necesar, cu propuneri adecvate, în special propuneri în vederea identificării unor noi substanțe prioritare sau substanțe periculoase prioritare sau a identificării anumitor substanțe prioritare ca substanțe periculoase prioritare, precum și a stabilirii de standarde de calitate a mediului pentru apele de suprafață, sedimente sau biota, după caz.

Prezentul raport este raportul Comisiei prevăzut la articolul 8 din DSCM. Acesta este însoțit de o propunere de directivă de modificare a Directivei 2000/60/CE și a Directivei 2008/105/CE în ceea ce privește substanțele prioritare din domeniul politicii apei.

REZUMATUL LUCRăRILOR TEHNICE șI A CONSULTăRII

Lucrările tehnice din cadrul revizuirii au fost conduse de DG ENV și de JRC și realizate de o serie de experți. Printre aceștia s-au numărat membri ai Grupului de lucru E pentru aspecte chimice, creat în contextul Strategiei comune de implementare a DCA[4], și consultanți contractați de către Comisie. Componența Grupului de lucru E cuprinde reprezentanți din partea direcțiilor generale ale Comisiei, din partea statelor membre și din partea organizațiilor interesate, inclusiv o serie de asociații industriale europene, ONG-uri și organizații interguvernamentale.

Grupul de lucru E a contribuit în mod semnificativ la revizuire, aducându-și sprijinul la colectarea datelor (inclusiv a datelor privind monitorizarea și pericolele), la procesul de prioritizare în vederea identificării de noi substanțe, la actualizarea documentului de orientare tehnică privind stabilirea SCM-urilor și la stabilirea SCM-urilor. Acest grup de lucru a sprijinit, de asemenea, revizuirea substanțelor prioritare existente (SCM-urile și statutul de substanțe periculoase prioritare).

SCM-urile propuse au fost înaintate Comitetului științific pentru riscurile asupra sănătății și mediului (CSRSM)[5] în vederea emiterii unui aviz.

Revizuirea s-a încheiat cu o evaluare a impactului realizată cu sprijinul unui Grup de coordonare pentru evaluarea impactului, alcătuit din reprezentanți ai serviciilor Comisiei și din consultanți. Consultanții contractați au redactat rapoarte privind impactul fiecărei substanțe în parte, ținând seama de concluziile lucrărilor tehnice și de contribuțiile suplimentare din partea Grupului de lucru E și a altor părți interesate care nu sunt reprezentate în cadrul acestui grup de lucru.

Comitetul de evaluare a impactului a discutat pe marginea raportului privind evaluarea impactului în cadrul reuniunii sale din 22 iunie 2011. Observațiile făcute de acesta au fost luate în considerare în raportul final privind evaluarea impactului SEC(2011)1545.

REZUMATUL REZULTATULUI REVIZUIRII

Introducere

Revizuirea anexei X la Directiva 2000/60/CE a fost realizată în conformitate cu cerințele DCA. Detaliile tehnice ale revizuirii sunt explicate în documentul de lucru însoțitor al serviciilor Comisiei SEC(2011)1544.

Revizuirea substanțelor prioritare existente

Ca urmare a revizuirii tehnice și luând în considerare noile informații disponibile, se propun următoarele modificări ale SCM-urilor existente:

- se propun pentru actualizare SCM-urile din domeniul apei pentru următoarele substanțe prioritare existente: antracen, fluoranten, naftalină, hidrocarburile poliaromatice, difenileteri polibromurați, plumb și nichel;

- au fost definite SCM-uri pentru biota și sunt propuse pentru fluoranten, hidrocarburi poliaromatice și difenileteri polibromurați, deoarece, datorită proprietăților lor, aceste substanțe sunt măsurate mai ușor și mai credibil în această matrice;

- se mențin SCM-urile existente pentru biota în ceea ce privește hexaclorbenzenul, hexaclorbutadiena și mercurul, dar SCM-urile din domeniul apei și nota de subsol nr. 9 din partea A a anexei I la Directiva 2008/105/CE se elimină, deoarece aceste SCM-uri nu oferă o protecție adecvată.

Potrivit informațiilor științifice recente, SCM-urile actualizate reprezintă un nivel corespunzător de protecție a mediului acvatic și a sănătății oamenilor prin intermediul mediului acvatic.

În ceea ce privește statutul substanțelor existente, potrivit informațiilor recente, substanțele di(2-etilhexil)ftalat (DEHP) și trifluralin sunt propuse pentru a fi clasificate drept substanțe periculoase prioritare.

Identificarea unor noi substanțe prioritare

Pe baza rezultatelor lucrărilor tehnice, se propune identificarea următoarelor substanțe ca substanțe prioritare: aclonifen, bifenox, cibutrin, cipermetrin, diclorvos, terbutrin, 17alfa-etinilestradiol, 17beta-estradiol și diclofenac, precum și a următoarelor substanțe ca substanțe periculoase prioritare: dicofol, acid sulfonic perfluoroctan și derivații săi (PFOS), chinoxifen, dioxine și compuși tip dioxină, hexabromociclododecan (HBCDD) și heptaclor/heptaclor epoxid.

Se propun SCM-uri în domeniul apei pentru toate substanțele noi, exceptând dioxinele și compușii tip dioxină. Se propun SCM-uri pentru biota în cazul substanțelor dicofol, PFOS, dioxine și compuși tip dioxină, HBCDD și heptaclor/heptaclor epoxid.

Revizuirea substanțelor din anexa III la Directiva 2008/105/CE

Patru substanțe/grupe de substanțe enumerate în anexa III la Directiva 2008/105/CE sunt propuse pentru a fi incluse în lista substanțelor prioritare: dicofol, dioxine și compuși asemănători dioxinelor, PFOS și chinoxifen. Includerea unei a cincea, bifenilii policlorurați de tip dioxină, este cuprinsă în includerea dioxinelor și a compușilor de tip dioxină. Datele privind toxicitatea bifenililor policlorurați, altele decât cele de tip dioxină, nu sunt suficiente pentru a stabili un SCM fiabil și, de aceea, aceste substanțe nu sunt propuse pentru includere.

Pentru celelalte substanțe din anexa III la Directiva 2008/105/CE, în concluziile revizuirii s-a arătat că nu au fost aduse suficiente probe privind un risc semnificativ pentru sau prin intermediul mediului acvatic la nivelul UE pentru a le include, în acest stadiu, în lista substanțelor prioritare. În contextul revizuirilor viitoare ale anexei X la Directiva 2000/60/CE, Comisia va reevalua informațiile disponibile și va face propuneri pentru includerea acestora în lista substanțelor prioritare, dacă va fi necesar.

Mai multe detalii privind rezultatul revizuirii pot fi găsite în documentul de lucru însoțitor al serviciilor Comisiei SEC(2011)1544.

Identificarea măsurilor de control la nivelul UE

La momentul propunerii Comisiei, în 2006, concluziile unei reexaminări a măsurilor de control existente au arătat că, începând cu anul 2000, la nivelul UE au fost adoptate numeroase acte care au reprezentat măsuri de control în sensul articolului 16 din DCA. Nu s-au considerat necesare măsuri suplimentare la nivelul UE pentru a realiza obiectivele DCA. S-a considerat că, în cazul în care va fi nevoie de măsuri suplimentare la nivel local, statele membre ar putea să le includă în planurile de management al bazinelor hidrografice (a se vedea considerentele 7 și 8 din DSCM).

Ulterior, legislația care reglementează autorizarea și introducerea pe piață a substanțelor chimice a fost substanțial extinsă și îmbunătățită, mai ales odată cu adoptarea Regulamentului (CE) nr. 1907/2006 privind înregistrarea, evaluarea, autorizarea și restricționarea substanțelor chimice (REACH)[6] și a Regulamentului (CE) nr. 1107/2009 privind introducerea pe piață a produselor fitosanitare[7]. Această legislație, precum și alte reglementări în vigoare ale UE (de exemplu, legislația referitoare la biocide și la medicamentele de uz veterinar) conțin mecanisme adecvate pentru controlul utilizării și al emisiilor majorității substanțelor prioritare la nivelul UE (de exemplu, evaluarea, restricționarea, autorizarea). Aceste mecanisme existente ar trebui, prin urmare, să fie aplicate înainte să se elaboreze altele și, în principiu, ar trebui să fie suficiente pentru a realiza obiectivele DCA.

Mai multe informații pot fi găsite în raportul de evaluare a impactului SEC(2011)1547.

Alte rezultate

Activitatea tehnică și procesul de consultare efectuate în cadrul revizuirii substanțelor prioritare au oferit posibilitatea de a analiza alte aspecte legate de implementarea DSCM.

O realizare importantă a fost actualizarea orientărilor tehnice care stau la baza stabilirii standardelor de calitate a mediului, care conțin secțiuni extinse și actualizate cu privire la standardele pentru sedimente și biota. Acest lucru a permis elaborarea de standarde pentru biota în ceea ce privește substanțele care, datorită proprietăților lor intrinseci și comportamentului lor în mediul acvatic, sunt cel mai bine reglementate în această matrice. Acest fapt va îmbunătăți semnificativ protecția oferită de DSCM.

Un alt aspect important a fost identificarea substanțelor problematice care, din cauza caracterului lor persistent, bioacumulativ și toxic, vor continua încă mult timp să depășească SCM-urile, deși s-au luat deja măsuri foarte stricte pentru reducerea emisiilor. Din cauza caracteristicilor lor, acestea trebuie tratate separat atât în ceea ce privește monitorizarea lor, cât și în ceea ce privește prezentarea impactului lor asupra stării chimice.

În cele din urmă, revizuirea a identificat necesitatea creării unui mecanism pentru îmbunătățirea colectării de date de monitorizare specifice și de înaltă calitate din întreaga UE, pentru a sprijini viitoarele exerciții de prioritizare. Evaluarea impactului demonstrează avantajele creării unui astfel de mecanism.

PERSPECTIVE PENTRU VIITOARELE REVIZUIRI ALE ANEXEI X LA DIRECTIVA 2000/60/CE

Revizuirea listei substanțelor prioritare a avut loc în aceeași perioadă în care a început implementarea REACH și în care a fost înființată Agenția Europeană pentru Produse Chimice (ECHA). Viitoarele exerciții de prioritizare vor profita de abundența de informații furnizate de procesul de înregistrare REACH, al cărui prim termen limită a fost în noiembrie 2010. De asemenea, experiența în materie de evaluare a riscurilor la nivelul UE este concentrată în cadrul ECHA și al altor agenții care se ocupă cu evaluarea riscurilor altor substanțe chimice, cum ar fi Autoritatea Europeană pentru Siguranța Alimentară (EFSA) în cazul pesticidelor și Agenția Europeană pentru Medicamente (EMA) în cazul produselor farmaceutice. Pentru viitoarele revizuiri ale listei substanțelor prioritare, Comisia va explora posibilitățile de a exploata într-un mod mai eficient competențele în materie de evaluare a riscurilor existente la nivelul UE. Această inițiativă ar trebui, de asemenea, să asigure menținerea unui grad înalt de coerență și consecvență între DCA și politicile conexe, cum ar fi politicile referitoare la substanțele chimice, produsele biocide, pesticidele și produsele farmaceutice.

[1] Directiva 2000/60/CE a Parlamentului European și a Consiliului din 23 octombrie 2000 de stabilire a unui cadru de politică comunitară în domeniul apei [JO L327, 22.12.2000]. http://eur-lex.europa.eu/LexUriServ/LexUriServ.do?uri=CELEX:02000L0060-20090113:RO:NOT

[2] Decizia nr. 2455/2001/CE a Parlamentului European și a Consiliului din 20 noiembrie 2001 de stabilire a unei liste de substanțe prioritare în domeniul apei. JO L 331, 15.12.2001, p. 1. http://eur-lex.europa.eu/LexUriServ/LexUriServ.do?uri=OJ:L:2001:331:0001:0005:EN:PDF.

[3] Directiva 2008/105/CE a Parlamentului European și a Consiliului din 16 decembrie 2008 privind standardele de calitate a mediului în domeniul apei. JO L 348, 24.12.2008, p. 84.

[4] http://ec.europa.eu/environment/water/water-framework/objectives/implementation_en.htm

[5] CSRSM este unul dintre comitetele științifice care oferă consultanță independentă Comisiei. Este alcătuit din 17 oameni de știință. Mai multe informații sunt disponibile la adresa http://ec.europa.eu/health/scientific_committees/environmental_risks/index_en.htm

[6] JO L 396, 30.12.2006, p. 1-849.

[7] JO L 309, 24.11.2009, p. 1-50.